**1. Εθνική Βιβλιοθήκη της Ελλάδος, Βαλλιάνειο Κτήριο**

Πανεπιστημίου 32, 106 79 Αθήνα

Η Εθνική Βιβλιοθήκη της Ελλάδος αποτελεί τον κορυφαίο θεματοφύλακα και διαχειριστή της πνευματικής παρακαταθήκης της χώρας μας, καθώς και σημαντικού μέρους των έργων του ευρωπαϊκού πολιτισμού. Από το 1829 αποθησαυρίζει την πνευματική περιουσία του ελληνισμού. Από το 1903 στεγάζεται στο εμβληματικό Βαλλιάνειο κτήριο επί της οδού Πανεπιστημίου στην Αθήνα, το οποίο αποτέλεσε δωρεά των αδελφών Βαλλιάνων και λειτούργησε αδιαλείπτως κατά τον 20ό αιώνα. Το 2009 υπογράφεται η Σύμβαση Δωρεάς μεταξύ του Ιδρύματος Σταύρος Νιάρχος και της Ελληνικής Κυβέρνησης για την κατασκευή και τον εξοπλισμό των νέων εγκαταστάσεων της Εθνικής Βιβλιοθήκης της Ελλάδος στο Κέντρο Πολιτισμού Ίδρυμα Σταύρος Νιάρχος. Το 2017 σηματοδοτεί την παράδοση του ΚΠΙΣΝ στο Ελληνικό Δημόσιο και τη μετεγκατάσταση της Εθνικής Βιβλιοθήκης της Ελλάδος στο νέο της κτήριο.

**Επίσκεψη (11.00-16.00) με ξεναγήσεις 40’ σε γκρουπ των 30 ατόμων στις 11.30, 13.00 και 14.30.**

Γνωριμία με την ιστορία της Εθνικής Βιβλιοθήκης της Ελλάδος, καθώς και των συλλογών της, από την αρχή της λειτουργίας της έως και τη μετεγκατάστασή της στο ΚΠΙΣΝ και τη μετάβασή της στη νέα ψηφιακή εποχή. Γνωριμία με την ιστορία και την αρχιτεκτονική του Βαλλιανείου.

*Απαιτείται προκράτηση στο* [*https://www.eventbrite.com/e/open-walk-athens--tickets-45660484739*](https://l.facebook.com/l.php?u=https%3A%2F%2Fwww.eventbrite.com%2Fe%2Fopen-walk-athens--tickets-45660484739&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ) *.*

**2. Βιβλιοθήκη του Εθνικού Θεάτρου**

Φειδίου 5, 106 78 Αθήνα

Η βιβλιοθήκη του Εθνικού Θεάτρου έχει στη συλλογή της τα κείμενα των παραστάσεων που έχουν ανέβει στο Εθνικό Θέατρο από την ίδρυση του το 1932 μέχρι και σήμερα, τα δημοσιεύματα (αποκόμματα και κριτικές των παραστάσεων), τα προγράμματα των παραστάσεων καθώς επίσης και κάποιες αφίσες και παρτιτούρες από μουσική παραστάσεων. Διαθέτει αρκετά θεατρικά έργα από το αρχαίο ελληνικό θέατρο, το νεοελληνικό αλλά και το παγκόσμιο ρεπερτόριο. Τέλος, υπάρχουν βιβλία για τη θεωρία του θεάτρου, μελέτες, κριτικές, λευκώματα, λεξικά τέχνης κ.ά. Η βιβλιοθήκη δεν είναι δανειστική, ωστόσο διαθέτει αναγνωστήριο στο οποίο οι επισκέπτες μπορούν να μελετήσουν.

**Επίσκεψη (11.00-16.00) στους χώρους της υποδοχής και του αναγνωστηρίου.**

**3. Βιβλιοθήκη της Νομικής Σχολής Ε.Κ.Π.Α.**

Μαυρομιχάλη 17-19 & Σόλωνος 104, 106 80 Αθήνα

Η Βιβλιοθήκη της Νομικής Σχολής στεγάζεται στο ιστορικό κτήριο του Παλαιού Χημείου του Εθνικού και Καποδιστριακού Πανεπιστημίου Αθηνών. Η συλλογή της συγκρίνεται επάξια με τις αντίστοιχες συλλογές μεγάλων πανεπιστημιακών βιβλιοθηκών του εξωτερικού. Οργανώθηκε και λειτουργεί κατά τα σύγχρονα διεθνή πρότυπα, παρέχοντας στα μέλη της επιστημονικής κοινότητας συμβατικές και ψηφιακές υπηρεσίες νομικής πληροφόρησης και τεκμηρίωσης. Παράλληλα, καλύπτει και προωθεί ακαδημαϊκές δραστηριότητες, τόσο σε προπτυχιακό όσο και σε μεταπτυχιακό επίπεδο, και υποστηρίζει το κοινωνικό και πολιτιστικό έργο του Ε.Κ.Π.Α. Εκτός από τις ανοικτές συλλογές, διαθέτει πλούσια συλλογή σπανίων βιβλίων αλλά και άλλων αντικειμένων που καταγράφουν και αφηγούνται με το δικό τους τρόπο την ιστορία της νομικής διδασκαλίας, έρευνας και επιστήμης.

**Επίσκεψη (12.00-19.00) με ελεύθερη περιήγηση στον χώρο, ξεναγήσεις 45’ σε γκρουπ των 30 ατόμων στις 12.30 και 16.00. Παρουσίαση αναλογίου 45’ στις 17.00.**

Ξενάγηση στο ιστορικό κτήριο του Παλαιού Χημείου και στις εγκαταστάσεις της Βιβλιοθήκης. Παρουσίαση από την ομάδα “Δίκαιο και Τέχνη” αναλογίου με τίτλο “Μεταξύ νομικής και λογοτεχνίας” με αναγνώσεις κειμένων από έργα σημαντικών ελλήνων λογοτεχνών που πέρασαν από τα έδρανα της Νομικής Σχολής. Οπτικοακουστική εγκατάσταση “The primary fact” του Hikaru Fujii, στο πλαίσιο του 5ου Onassis Fast Forward Festival, στον 3ο όροφο.

*Απαιτείται προκράτηση (μόνο για τις ξεναγήσεις) στο* [*https://www.eventbrite.com/e/open-walk-athens--tickets-45676867741*](https://l.facebook.com/l.php?u=https%3A%2F%2Fwww.eventbrite.com%2Fe%2Fopen-walk-athens--tickets-45676867741&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ) *.*

**4. Ελληνοαμερικανική Ένωση - Hellenic American Union**

Mασσαλίας 22, 106 80 Aθήνα

Η ιστορία της Βιβλιοθήκης αρχίζει στα τέλη της δεκαετίας του 1940 με την εγκαθίδρυση της Αμερικάνικης Βιβλιοθήκης του Information Service των Ηνωμένων Πολιτειών (USIS) στην Ελλάδα, ένα δώρο από τον αμερικανικό λαό στο λαό της Ελλάδας. Η Βιβλιοθήκη αυτή μεταφέρθηκε από το κτήριο της οδού Σταδίου, στις εγκαταστάσεις της Ελληνοαμερικανικής Ένωσης το 1962. Το 1997, η Ελληνοαμερικανική Ένωση ανέλαβε υπό την ευθύνη της τις δημόσιες συλλογές της Αμερικανικής Βιβλιοθήκης, τις οποίες και συγχώνευσε με τις συλλογές της Ελληνικής Βιβλιοθήκης Clary Thompson της Ελληνοαμερικανικής Ένωσης. Οι συλλογές της Βιβλιοθήκης εμπλουτίστηκαν στο πέρασμα του χρόνου με την ίδρυση της Αμερικανικής Γωνιάς, μια άλλη δωρεά του αμερικανικού λαού καθώς και με την αγορά χιλιάδων επιπλέον έντυπων τίτλων, συνδρομών σε βάσεις περιοδικών και την απόκτηση πάνω από 65.000 ψηφιακών βιβλίων. Το 2011, η Ελληνοαμερικανική Ένωση παραχώρησε ολόκληρη τη Βιβλιοθήκη της στο Hellenic American College.

**Επίσκεψη (11.00-15.00) με ξεναγήσεις 20’ σε γκρουπ των 20 ατόμων (από τις 11.15).**

Ξενάγηση στους χώρους της Βιβλιοθήκης και παρουσίαση της ιστορίας της Ελληνοαμερικανικής Ένωσης και της Αμερικανικής Βιβλιοθήκης, η οποία έχει αλλάξει και μετεξελιχθεί πολύ στη διάρκεια του χρόνου.

**5. Ιστορικό Αρχείο του Πανεπιστημίου Αθηνών (ΙΑ.ΕΚΠΑ)**

Σκουφά 45, 106 72 Αθήνα

Το Ιστορικό Αρχείο του Πανεπιστημίου Αθηνών (ΙΑ.ΕΚΠΑ), αποτελεί το σημαντικότερο και μεγαλύτερο αρχείο φορέα ανώτατης εκπαίδευσης στη χώρα μας. Στις συλλογές του, στις οποίες περιλαμβάνονται περισσότερα από 2.500.000 τεκμήρια, αποτυπώνεται όχι μόνο η ιστορία του πρώτου ελληνικού πανεπιστημίου (έτος ίδρυσης: 1837), αλλά και σε μεγάλο βαθμό ολόκληρης της χώρας, καθώς το Πανεπιστήμιο Αθηνών αποτέλεσε έναν από τους πλέον σημαίνοντες παράγοντες της κοινωνικής, πολιτιστικής και επιστημονικής ζωής του ανεξάρτητου κράτους. Το Ιστορικό Αρχείο του Πανεπιστημίου Αθηνών (ΙΑ.ΕΚΠΑ) ιδρύθηκε το 1991 και στεγάζεται σε ένα μεσοπολεμικό κτίριο ιδιοκτησίας του Πανεπιστημίου.

**Επίσκεψη (11.00-14.00) με ξενάγηση 45’ σε γκρουπ των 30 ατόμων στις 11.00, 11.45, 12.30, 13.15.**

Έκθεση αρχειακού υλικού από τις συλλογές του ΙΑ και προβολή ντοκιμαντέρ για την ιστορική διαδρομή του ΕΚΠΑ στην κοινωνία.

*Απαιτείται προκράτηση στα ημέηλ* *cbarkou@pspa.uoa.gr* *και* *christba@uoa.gr* *.*

**6. Βιβλιοθήκη της Ιστορικής Εθνολογικής Εταιρείας Ελλάδος - Εθνικού Ιστορικού Μουσείου**

Μέγαρο Παλαιάς Βουλής, Σταδίου 13, 105 61 Αθήνα

Η Βιβλιοθήκη συγκροτήθηκε το 1884 με σπανιότατες εκδόσεις που αφορούν στην ιστορία του Ελληνισμού από τον 15ο έως και τον 20ο αιώνα. Καλύπτονται χρονικά και θεματικά οι περίοδοι της Βυζαντινής Αυτοκρατορίας, Λατινοκρατίας, Φραγκοκρατίας, Τουρκοκρατίας και κυρίως η ελληνική ιστορία του 19ου και του 20ου αι. Σημαντικές ενότητες αποτελούν τα περιοδικά επιστημονικά συγγράμματα, εκδόσεις που αφορούν στην ιστορία των λαών με τους οποίους ο Ελληνισμός στην ιστορική του διαδρομή είχε άμεση συνάφεια και οι εκδόσεις που αναδεικνύουν την τοπική ιστορία. Η συλλογή των εντύπων της την κατατάσσει στο χώρο των εξειδικευμένων βιβλιοθηκών και ως εκ τούτου απευθύνεται σε ειδικό κοινό.

**Επίσκεψη (09.30-14.30) με ξενάγηση 60’ σε γκρουπ των 15 ατόμων στις 09.30, 10.30, 11.30, 12.30, 13.30.**

Ξενάγηση και ενημέρωση για τις σπάνιες εκδόσεις της Βιβλιοθήκης, τα μνημειώδη περιηγητικά συγγράμματα και τις φιλελληνικές εκδόσεις.

*Απαιτείται προκράτηση στα ημέηλ* *dkoukiou@nhmuseum.gr* *και* *ppanariti@nhmuseum.gr* *.*

**7. Βιβλιοθήκη του Τεχνικού Επιμελητηρίου Ελλάδος**

Λέκκα 23-25, 105 62 Αθήνα

Η Βιβλιοθήκη του ΤΕΕ είναι μια από τις σημαντικότερες τεχνικές βιβλιοθήκες της χώρας. Λειτουργεί από το 1927 με στόχο την κάλυψη των πληροφοριακών αναγκών της Διοίκησης και των λοιπών οργάνων του ΤΕΕ, των μηχανικών και κάθε ενδιαφερόμενου. Για το σκοπό αυτό συγκεντρώνει, επεξεργάζεται και διαθέτει υλικό τεχνικής πληροφόρησης σε έντυπη και ηλεκτρονική μορφή, αξιοποιώντας τη σύγχρονη τεχνολογία. Διαθέτει επίσης τεκμηριωμένο και ψηφιοποιημένο το σύνολο του επιστημονικού έργου του ΤΕΕ. Στις συλλογές της περιλαμβάνονται περισσότερα από 68.000 βιβλία, 1.200 τίτλοι περιοδικών, περισσότεροι από 2.600 τίτλοι επιστημονικού έργου του ΤΕΕ, αρχείο Τεχνικών Χρονικών (1932-2011), αρχείο Ενημερωτικού Δελτίου ΤΕΕ (1959-2011), εκδόσεις διεθνών οργανισμών (TRB, UNEP, IEEE, ASME κλπ.), ελληνική και ευρωπαϊκή νομοθεσία, αρχείο ελληνικών και διεθνών προτύπων (ΕΛΟΤ, ΕΝ, ISO, ASTM), Ευρωκώδικες.

**Επίσκεψη (11.00-16.00) με ελεύθερη περιήγηση στον χώρο.**

Ξενάγηση στους χώρους της Βιβλιοθήκης. Ενημέρωση για τον κανονισμό, τη λειτουργία της Βιβλιοθήκης και τους τρόπους αναζήτησης στις Βάσεις Δεδομένων από Συλλογικό Κατάλογο, Ψηφιακή Βιβλιοθήκη και ειδικές βάσεις δεδομένων.

**8. Βιβλιοθήκη του Αδριανού**

Άρεως 3, 105 55 Μοναστηράκι, Αθήνα

Κτίσθηκε γύρω στο 132 μ.Χ. από τον αυτοκράτορα Αδριανό. Καταστράφηκε από τους Ερούλους (267 μ.Χ.) και στη συνέχεια ενσωματώθηκε στο υστερορρωμαϊκό τείχος. Επισκευάσθηκε από τον ρωμαίο έπαρχο Ερκούλιο (412 μ.Χ.). Τον 5ο αιώνα μ.Χ., στο μέσον της αυλής, κτίσθηκε το τετράκογχο κτήριο παλαιοχριστιανικής εκκλησίας. Στα ερείπια αυτής κτίσθηκαν μια τρίκλιτη βασιλική (7ος αιώνας μ.Χ.) και μια μονόκλιτη (11ος αιώνας). Επί Τουρκοκρατίας στη Βιβλιοθήκη του Αδριανού ήταν η έδρα του τούρκου βοεβόδα. Το 1835 κτίσθηκε ο Οθωνικός Στρατώνας στο χώρο του Βοεβοδαλικίου.

**Επίσκεψη (12.00-14.30) με ελεύθερη είσοδο και δωρέαν ξεναγήσεις 20’ με τις ξεναγούς Ιωάννα Κολυβάνου και Νατάσσα Ανδρονίκου σε γκρουπ των 30 ατόμων στις 12.00, 13.00, 14.00.**

*Απαιτείται προκράτηση στο* [*https://www.eventbrite.com/e/open-walk-athens--tickets-45677376262*](https://l.facebook.com/l.php?u=https%3A%2F%2Fwww.eventbrite.com%2Fe%2Fopen-walk-athens--tickets-45677376262&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ) *.*

**9. Ελληνικό Τμήμα του Διεθνούς Συμβουλίου Μουσείων (ICOM)**

Αγίων Ασωμάτων 15, 105 53 Αθήνα

Το Διεθνές Συμβούλιο Μουσείων (ICOM) ιδρύθηκε τον Νοέμβριο του 1946 ως μη κυβερνητικός οργανισμός από λίγους αρχικά επαγγελματίες μουσείων που αγωνιούσαν για την τύχη της παγκόσμιας πολιτισμικής κληρονομιάς μετά τις καταστροφές που είχε υποστεί στη διάρκεια του Β' Παγκοσμίου πολέμου. Κύριο μέλημα του ICOM είναι η επισήμανση και η αντιμετώπιση των προβλημάτων των μουσείων και των εργαζομένων σε αυτά, καθώς και η ανάπτυξη του κλάδου της μουσειολογίας. Για το σκοπό αυτό έχουν συσταθεί Διεθνείς Επιτροπές με ειδικό αντικείμενο. Οι επιτροπές αυτές συνέβαλαν, μεταξύ άλλων, στη συγγραφή βασικών εγχειριδίων, όπως ο Κώδικας Επαγγελματικής Δεοντολογίας που υιοθετήθηκε το 1986. Το Ελληνικό Τμήμα του ICOM ιδρύθηκε το 1983 και στεγάζεται σε διατηρητέο κτήριο, που έχει παραχωρηθεί από το Υπουργείο Πολιτισμού. Σήμερα αριθμεί 500 περίπου μέλη - άτομα και φορείς. Διοικείται από πενταμελές εκλεγμένο Διοικητικό Συμβούλιο, με διετή θητεία. Πρώτιστο μέλημα του Ελληνικού Τμήματος είναι η οργάνωση σεμιναρίων, επιστημονικών συναντήσεων και διεθνών συνεδρίων, η έκδοση βασικών εγχειριδίων, η δημιουργία βιβλιοθήκης και αρχείου και γενικότερα η ανάπτυξη των διαφόρων τομέων της μουσειολογίας. Το Ελληνικό Τμήμα του ICOM συνεργάζεται με ΑΕΙ της Ελλάδας και του εξωτερικού, καθώς και με άλλους φορείς και ιδρύματα.

**Επίσκεψη (12.00-16.00) με ξενάγηση 15’ σε γκρουπ των 10 ατόμων.**

Επίσκεψη στο κτίριο. Παρουσίαση της ίδρυσης, της λειτουργίας και των δραστηριοτήτων του Ελληνικού Τμήματος του ICOM. Παρουσίαση της Βιβλιοθήκης, του Κέντρου Τεκμηρίωσης και των εκδόσεων του ICOM.

**10. Ευώνυμος Οικολογική Βιβλιοθήκη**

Αγίων Ασωμάτων 9, 105 53 Αθήνα

Η Ευώνυμος Οικολογική Βιβλιοθήκη δημιουργήθηκε το 1994 και λειτουργεί ανελλιπώς από τότε. Συγκεντρώνει βιβλία (περισσότερα από 20.000), περιοδικά (περισσότερα από 30.000 τεύχη / 2.000 τίτλοι), παλιές εφημερίδες (πολλές χιλιάδες), εικονογραφικό υλικό (φωτογραφίες, καρτ ποστάλ, γκραβούρες -περισσότερα από 150.000), χάρτες (περισσότεροι από 1.500), ειδικές συλλογές όπως λεξικά και εγκυκλοπαίδειες (περισσότεροι από 1.000 τόμοι), τουριστικοί οδηγοί (περισσότεροι από 3.000) κ.ά. Έχει εκδώσει 25 βιβλία, φυλλάδια και έχει υποστηρίξει εκατοντάδες ομάδες περιβαλλοντικής εκπαίδευσης, φοιτητικές εργασίες, εξειδικευμένες μελέτες και δημοσιογραφικές έρευνες. Έχει διοργανώσει δεκάδες εκδηλώσεις παρουσίασης βιβλίων και άλλα οικολογικά θέματα. Λειτουργεί καθημερινά 4-8.00μ.μ.

**Επίσκεψη (12.00-16.00) με ξενάγηση 30’ σε γκρουπ των 10 ατόμων.**

Ενημέρωση για την ίδρυση και πορεία της Ευωνύμου, ξενάγηση στους χώρους και τις συλλογές της βιβλιοθήκης.

*Απαιτείται προκράτηση στο ημέιλ* *evonymos@tee.gr* *.*

**11. Βιβλιοθήκη Κτηρίου Σίνα Εθνικού Αστεροσκοπείου Αθηνών**

Λόφος Νυμφών, 118 10 Θησείο, Αθήνα

Το κτήριο Σίνα αποτελεί το πρώτο κτίσμα του Εθνικού Αστεροσκοπείου Αθηνών, στο λόφο Νυμφών στο Θησείο, το οποίο ξεκίνησε να λειτουργεί το 1846. Σήμερα είναι επισκέψιμο από το ευρύ κοινό και τους μαθητές, στο πλαίσιο των ξεναγήσεων στο Κέντρο Επισκεπτών Θησείου. Στις αίθουσές του φιλοξενεί ιστορικά επιστημονικά όργανα 19ου και 20ου αι. καθώς και την ιστορική βιβλιοθήκη του ΕΑΑ.

**Επίσκεψη (11.00-16.00) με ξενάγηση 20' σε γκρουπ των 15 ατόμων.**

Θα τηρείται σειρά προτεραιότητας κατά την προσέλευση των επισκεπτών. Σημείο συνάντησης θα αποτελεί η κεντρική είσοδος του Αστεροσκοπείου.

**12. Ιταλική Αρχαιολογική Σχολή Αθηνών (ΙΑΣΑ)**

Παρθενώνος 14, 117 42 Αθήνα

Η Ιταλική Αρχαιολογική Σχολή Αθηνών (Scuola Archeologica Italiana di Atene SAIA, έτος ίδρυσης 1909) είναι ένας οργανισμός που εποπτεύει και συντονίζει αρχαιολογικές αποστολές στην Ελλάδα, οι οποίες αναπτύσσονται από ιταλικά πανεπιστήμια και ερευνητικά κέντρα. Αυτή την περίοδο η Σχολή αναπτύσσει δραστηριότητες στην Κρήτη, στη Λήμνο και στην Πελοπόννησο. H βιβλιοθήκη της ΙΑΣΑ διαθέτει σήμερα περίπου 57.000 τόμους ανάμεσα σε μονογραφίες και περιοδικά: τα θέματα αφορούν την αρχαιολογία και την αρχαία ιστορία κυρίως της Μεσογείου. Ο κατάλογος, μαζί με εκείνους άλλων Αρχαιολογικών Σχολών και Ινστιτούτων Έρευνας που δραστηριοποιούνται στην Ελλάδα, είναι αναρτημένος στο διαδίκτυο ( [http://saia.openabekt.gr/](https://l.facebook.com/l.php?u=http%3A%2F%2Fsaia.openabekt.gr%2F&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ)).

**Επίσκεψη (11.00-16.00) με ξενάγηση 40’ σε γκρουπ των 12 ατόμων στις 11.00, 11.40, 12.20, 13.00, 13.40, 14.40, 15.20.**

*Απαιτείται προκράτηση στο* [*https://www.eventbrite.com/e/open-walk-athens--tickets-45685627943*](https://l.facebook.com/l.php?u=https%3A%2F%2Fwww.eventbrite.com%2Fe%2Fopen-walk-athens--tickets-45685627943&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ) *.*

**13. The Nordic Library at Athens**

Καβαλλότι 7, 117 42 Αθήνα

Η Βιβλιοθήκη των Βορείων Χωρών στην Αθήνα λειτουργεί από το 1995 ως αποτέλεσμα της συνεργασίας των Αρχαιολογικών Ινστιτούτων της Σουηδίας, της Φινλανδίας, της Νορβηγίας και της Δανίας. Η συλλογή της Βιβλιοθήκης περιλαμβάνει βιβλία και περιοδικά, σε έντυπη και ηλεκτρονική μορφή, που αφορούν την αρχαιολογία στην Ελλάδα και την ευρύτερη περιοχή της Μεσογείου, την αρχαία ιστορία, τη φιλολογία, τη θρησκεία, την τέχνη και γραμματεία. Η Βιβλιοθήκη απευθύνεται κατά βάση σε επιστήμονες και φοιτητές από τις Βόρειες Χώρες, αλλά δέχεται και χρήστες από την Ελλάδα και άλλες χώρες που ενδιαφέρονται να χρησιμοποιήσουν το υλικό της.

**Επίσκεψη (11.00-15.30) με ξενάγηση 30’ σε γκρουπ των 15 ατόμων στις 11.00, 12.00, 13.00, 14.00, 15.00.**

Παρουσίαση της ιστορίας της Βιβλιοθήκης, η οποία προέκυψε από τη συνεργασία όχι μόνο τεσσάρων ινστιτούτων, αλλά επί της ουσίας τεσσάρων κρατών και του ιδιότυπου καθεστώτος λειτουργίας της, αφού δεν λειτουργεί ως τμήμα ενός οργανισμού, όπως συνηθίζεται. Παρουσίαση του υλικού της Βιβλιοθήκης, του κανονισμού και των δραστηριοτήτων της. Τέλος, περιήγηση στους χώρους της.

*Απαιτείται προκράτηση στο 210 9249210 (11:00-17:00) και στο ημέιλ* *library@norlib.gr* *.*

**14. Μουσείο Κοσμήματος Ηλία Λαλαούνη (ΜΚΗΛ)**

Καλλισπέρη 12, 117 42 Αθήνα

Το Μουσείο Κοσμήματος Ηλία Λαλαούνη (ΜΚΗΛ) ιδρύθηκε ως ΝΠΙΔ Αστική, Mη Kερδοσκοπική Εταιρεία πολιτιστικού ενδιαφέροντος. Σήμερα, το ΜΚΗΛ στεγάζει την παρακαταθήκη του Ηλία Λαλαούνη, φιλοξενώντας 4.500 δημιουργίες και το αρχείο του Ιδρυτή. Η μόνιμη συλλογή εμπλουτίζεται με διακοσμητικές τέχνες και έργα καλλιτεχνών κοσμήματος. Το Μουσείο οργανώνει περιοδικές εκθέσεις, εκδόσεις και ερευνητικά προγράμματα. Το κοινωνικό του έργο επικεντρώνεται σε εκπαιδευτικές δραστηριότητες για μαθητές σχολείων, φοιτητές και άτομα με κινητικά προβλήματα. Το ΜΚΗΛ, από το 2017 συστήνει για πρώτη φορά σε Ευρωπαϊκό Μουσείο δύο νέα προγράμματα: το Hephaistos Summer School ([www.jss.gr](https://l.facebook.com/l.php?u=http%3A%2F%2Fjss.gr%2F&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ)), και το JaIR, Jewelry Artist in Residence Program.

**Επίσκεψη (11.00-15.00) με ξεναγήσεις 30’ σε γκρουπ των 20 ατόμων στις 11.00, 11.30, 12.00, 12.30, 13.00, 13.30, 14.00, 14.30.**

Ξενάγηση στην Ερευνητική Βιβλιοθήκη και τα Ηλεκτρονικά Λεξικά του ΜΚΗΛ.

*Απαιτείται προκράτηση στο ημέιλ* *educational@lalaounis-jewelrymuseum.gr* *ή στο 210 9221044.*

**15. Σύλλογος των Αθηναίων**

Κέκροπος 10, 105 58 Πλάκα, Αθήνα

Ο Σύλλογος των Αθηναίων ιδρύθηκε το Νοέμβριο του 1895 και λειτουργεί συνεχώς μέχρι σήμερα με σκοπό την σύσφιξη των δεσμών φιλίας και αλληλεγγύης μεταξύ των Αθηναίων, και την διά παντός μέσου, επιδίωξη της προαγωγής τοπικών θεμάτων, που αφορούν την πόλη των Αθηνών, ή γενικότερων θεμάτων της χώρας. Για τις δραστηριότητες του, έχει βραβευθεί από την Ακαδημία Αθηνών. Η βιβλιοθήκη του Συλλόγου, είναι προϊόν δωρεών και αγορών πολλών δεκαετιών και αποτελεί μια πραγματική κοιτίδα πνοής για βιβλιόφιλους και ερευνητές. Θεωρείται η πλέον ειδικευμένη στην Αθηναϊκή θεματολογία Βιβλιοθήκη. Τμήμα της, έχει καταγραφεί ηλεκτρονικά με αποκλειστική χρηματοδότηση του Συλλόγου και αναρτήθηκε στο διαδίκτυο.

**Επίσκεψη (15.00-16.00) με ξενάγηση 30’ σε γκρουπ των 30 ατόμων (επιπρόσθετα τα παιδιά) στις 15.00 και 15.30.**

*Απαιτείται προκράτηση στο* [*https://www.eventbrite.com/e/open-walk-athens--tickets-45685864651*](https://l.facebook.com/l.php?u=https%3A%2F%2Fwww.eventbrite.com%2Fe%2Fopen-walk-athens--tickets-45685864651&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ) *.*

*Απαραίτητη η επίδειξη ταυτότητας.*

**16. Κέντρο Μικρασιατικών Σπουδών**

Κυδαθηναίων 11, 105 58 Πλάκα, Αθήνα

Η Βιβλιοθήκη του Κέντρου Μικρασιατικών Σπουδών, με περίπου 17.000 τίτλους βιβλίων και περιοδικών εντύπων, ελληνικών και ξένων, είναι η μοναδική στην Ελλάδα εξειδικευμένη στις μικρασιατικές σπουδές. Ταξινομημένη γεωγραφικά σύμφωνα με την ίδια λογική που διέπει και τη συγκρότηση του Αρχείου Προφορικής Παράδοσης, περιλαμβάνει παλαιά σπάνια βιβλία που καλύπτουν θεματικά ολόκληρο τον γεωγραφικό χώρο της Μικράς Ασίας, εκδόσεις στην καραμανλίδικη γραφή και ειδικές συλλογές βιβλίων (βιβλία που εκδόθηκαν στη Σμύρνη και την Κωνσταντινούπολη τον 19ο και 20ο αι.). Το υλικό της έχει αυτοματοποιηθεί με βάση το βιβλιοθηκονομικό πρόγραμμα ABEKT 5.6 του Εθνικού Κέντρου Τεκμηρίωσης. Η Βιβλιοθήκη λειτουργεί καθημερινά Δευτέρα - Παρασκευή (10.00 - 14.00). Δεν είναι δανειστική.

**Επίσκεψη (11.00-14.00) σε γκρουπ των 10 ατόμων. Δεν απαιτείται προκράτηση.**

Παρουσίαση του Αρχείου Προφορικής Παράδοσης και των συλλογών της βιβλιοθήκης του Κέντρου Μικρασιατικών Σπουδών.

**17. Παιδική Βιβλιοθήκη Εθνικού Κήπου**

Αμαλίας 1, 105 57 Αθήνα

Η Παιδική Βιβλιοθήκη του Εθνικού Κήπου λειτουργεί εδώ και 33 χρόνια. Υποδέχεται καθημερινά σχολεία και πολλούς μεμονωμένους επισκέπτες. Το καθημερινό εκπαιδευτικό πρόγραμμα που παρακολουθούν οι μαθητές που συμμετέχουν περιλαμβάνει: βασικές γνώσεις για την Ιστορία του Εθνικού Κήπου, γνωριμία με την Παιδική Βιβλιοθήκη, αφήγηση παραμυθιών συνοδεία κλασσικής κιθάρας, διάβασμα, μουσική και ζωγραφική. Από την άλλη, οι μεμονωμένοι μικροί επισκέπτες απασχολούνται στο χώρο της ζωγραφίζοντας, διαβάζοντας και ακούγοντας μουσική ή παραμύθια. Επιπλέον, το πρώτο Σάββατο κάθε μήνα, πραγματοποιείται εκδήλωση αφήγησης παραμυθιού συνοδεία κλασσικής κιθάρας, με τον τίτλο “Τα παραμύθια του Κήπου” σε δύο παραστάσεις στις 11.30 π.μ. και 12.30 μ.μ. Η εκδήλωση έχει ελεύθερη είσοδο και γνωρίζει πολύ μεγάλη απήχηση σε γονείς, εκπαιδευτικούς και παιδιά.

**Επίσκεψη (10.00-13.00) με ξενάγηση 30’ σε γκρουπ των 25 ατόμων.**

Ξενάγηση στο χώρο, γνωριμία με την ιστορία της παιδικής βιβλιοθήκης και τη δράση της.

*Απαιτείται προκράτηση στο ημέηλ* *t.ethnikou.kipou@athens.gr* *.*

**18. Μουσείο Μπενάκη - Βιβλιοθήκη**

Κουμπάρη 1 & Βασ. Σοφίας, 106 74 Αθήνα

Η Βιβλιοθήκη ιδρύθηκε το 1931, τη χρονιά που δωρήθηκε και εγκαινιάστηκε το Μουσείο. Είναι η μεγαλύτερη συλλογή βιβλίων που λειτουργεί μέσα σε Μουσείο στον ελλαδικό χώρο Η πρώτη της συλλογή περιλάμβανε τα προσωπικά βιβλία του ιδρυτή του Μουσείου, Αντώνη Μπενάκη, τα οποία αργότερα εμπλουτίστηκαν με αγορές, δωρεές και ανταλλαγές. Μέχρι σήμερα έχει καταφέρει να συγκεντρώσει πάνω από 180.000 τόμους βιβλίων και περιοδικών. Σ’ αυτές συγκαταλέγονται η ενότητα των χειρογράφων βυζαντινής και μεταβυζαντινής εποχής που χρονολογούνται από το 10ο έως και το 19ο αι., η ενότητα των εκδόσεων περιηγητικών κειμένων, καθώς και η μεγάλη ενότητα από αρχέτυπα, μνημειακές, παλαιές και σπάνιες εκδόσεις, πολύτιμα λευκώματα, δυσεύρετα, αλλά και μοναδικά αντίτυπα βιβλίων από το 15ο μέχρι και το 19ο αι. Αξιόλογες είναι και οι συλλογές βιβλίων γύρω από την ισλαμική τέχνη και την τέχνη της Άπω Ανατολής.

**Επίσκεψη (12.00-14.00) με ξενάγηση 60’ σε γκρουπ των 20 ατόμων στις 12.00 και 13.00.**

Παρουσίαση του ιστορικού της Βιβλιοθήκης και σημαντικών χειρογράφων και άλλων εκδόσεων βιβλιοφιλικού ενδιαφέροντος.

*Απαιτείται προκράτηση στο* [*https://www.eventbrite.com/e/open-walk-athens--tickets-45686136464*](https://l.facebook.com/l.php?u=https%3A%2F%2Fwww.eventbrite.com%2Fe%2Fopen-walk-athens--tickets-45686136464&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ) *.*

**19. Βυζαντινό και Χριστιανικό Μουσείο**

Βασ. Σοφίας 22, 106 75 Αθήνα

Το Βυζαντινό και Χριστιανικό Μουσείο είναι ένα από τα σημαντικότερα μουσεία διεθνώς για την τέχνη και τον πολιτισμό των βυζαντινών και μεταβυζαντινών χρόνων. Η βιβλιοθήκη του Μουσείου, εξειδικευμένη στο βυζαντινό πολιτισμό, αναπλάστηκε και εξοπλίστηκε το 2011 με την ευγενική χορηγία του Κοινωφελούς Ιδρύματος “Αλέξανδρος Σ. Ωνάσης”. Σήμερα, η βιβλιοθήκη δίνει τη δυνατότητα πρόσβασης και επιτόπιας μελέτης στους επισκέπτες μέσω της ύπαρξης αναγνωστηρίου δέκα θέσεων. Η ξυλεία που χρησιμοποιήθηκε για την ανάπλαση είναι από καστανιά που προέρχεται από τα δάση του Αγίου Όρους και γενικότερα ολόκληρος ο εξοπλισμός σχεδιάστηκε με σκοπό να παραπέμπει στις μοναστικές κοινότητες που ήταν επικεντρωμένες μεταξύ άλλων και στην υπηρεσία του βιβλίου. Η βιβλιοθήκη του Μουσείου εμπεριέχει πάνω από 15.000 τίτλους, 200 σειρές περιοδικών, ελληνικών και ξένων, καταλόγους εκθέσεων κ.ά. Η βιβλιοθήκη είναι ανοικτή στο κοινό, αλλά απευθύνεται κυρίως σε ανθρώπους με ειδικό ενδιαφέρον στη βυζαντινή ιστορία, αρχαιολογία και τέχνη.

**Επίσκεψη (11.00-15.00) με ελεύθερη περιήγηση στο χώρο.**

Γνωριμία με το αναγνωστήριο της εξειδικευμένης βιβλιοθήκης του Βυζαντινού και Χριστιανικού Μουσείου και τις σπάνιες εκδόσεις έργων των πρωτοπόρων της Βυζαντινής Αρχαιολογίας, όπως Gabriel Millet, Henri Omont, Gillaume de Jerphanion, Γ. Σωτηρίου, Γ. Λαμπάκη κ.ά., τις εκδόσεις του Μουσείου από το 2000 κ.ε.

**20. Εθνικό Κέντρο Τεκμηρίωσης - Εθνικό Ίδρυμα Ερευνών**

Βασ. Κωνσταντίνου 48, 116 35 Αθήνα

H Βιβλιοθήκη Κ.Θ.Δημαράς του Εθνικού Κέντρου Τεκμηρίωσης στο Εθνικό Ίδρυμα Ερευνών, είναι μια από τις μεγαλύτερες βιβλιοθήκες επιστημονικών και τεχνολογικών περιοδικών στην Ελλάδα. Ονομάστηκε έτσι σε ειδική τελετή το 1993, στη μνήμη του εμπνευστή της και ενός από τους ιδρυτές του Εθνικού Ιδρύματος Ερευνών. Η μελέτη του κτιρίου ανατέθηκε από το ΔΣ του τότε Βασιλικού Ιδρύματος Ερευνών στους αρχιτέκτονες Δημήτρη Πικιώνη, καθηγητή και Κωσταντίνο Δοξιάδη, πολεοδόμο. Το κτίριο θεμελιώθηκε το 1965 και η παραλαβή του έγινε το 1968. Η Βιβλιοθήκη εκτείνεται σε ημιώροφο και ισόγειο, είναι ανοικτή στο κοινό και εξυπηρετεί επιστήμονες, ερευνητές και φοιτητές όλων των κλάδων και ειδικοτήτων. Στον ισόγειο χώρο λειτουργεί κλασικό αναγνωστήριο, ως τόπος συνάντησης και εργασίας. Επίσης, λειτουργεί Ηλεκτρονικό Αναγνωστήριο, για online πρόσβαση στο υλικό της Ψηφιακής Βιβλιοθήκης Επιστήμης, Τεχνολογίας Πολιτισμού του ΕΚΤ, ενώ παρέχεται δωρεάν wifi. Στις σημαντικές υπηρεσίες που προσφέρονται από τη βιβλιοθήκη στην ερευνητική, επιστημονική και επιχειρηματική κοινότητα της χώρας συγκαταλέγονται ακόμη η Υπηρεσία Αναζήτησης Διεθνούς Βιβλιογραφίας, Citation Index & βιβλιομετρικών δεικτών, αλλά και η Υπηρεσία διαδανεισμού και παραγγελίας πλήρων κειμένων.

**Επίσκεψη (11.00-14.00) με ξενάγηση 15’ σε γκρουπ των 25 ατόμων στις 11.00, 11.30, 12.00, 12.30, 13.00, 13.30.**

Γνωριμία με τη βιβλιοθήκη και τις υπηρεσίες της προς χρήστες και φορείς.

*Απαιτείται προκράτηση στο ημέιλ* *helpdesk@ekt.gr* *.*

**21. Ίδρυμα Παναγιώτη και Έφης Μιχελή**

Βασ. Σοφίας 79 (2ος όροφος), 115 21 Αθήνα

Η Βιβλιοθήκη Αισθητικής του Ιδρύματος Π. & Ε. Μιχελή, ειδικεύεται σε θέματα αισθητικής, ιστορίας και φιλοσοφίας της τέχνης και φιλοσοφίας γενικότερα. Αποτελεί μια ειδική βιβλιοθήκη, αφιερωμένη στη μελέτη του συγκεκριμένου κλάδου της φιλοσοφίας, που αναπτύχθηκε γύρω από την προσωπική βιβλιοθήκη του κορυφαίου έλληνα θεωρητικού της αρχιτεκτονικής Παναγιώτη Μιχελή και της συζύγου του Έφης, ζωγράφου ναΐφ τεχνοτροπίας. Η κύρια συλλογή τεκμηρίων περιλαμβάνει περί τις 15.000 βιβλία, τίτλους περιοδικών και ανάτυπα, ενώ έχουν αποδελτιωθεί και περίπου 5.000 άρθρα. Οι εγγραφές είναι καταχωρημένες και προσβάσιμες μέσω του ηλεκτρονικού καταλόγου. Στη Βιβλιοθήκη επίσης στεγάζεται και το Αρχείο της Διεθνούς Ενώσεως Αισθητικής (πρακτικά Συνεδρίων κτλ). Φιλοδοξία του Ιδρύματος Μιχελή είναι να καταστεί ο χώρος ένα διεθνές κέντρο έρευνας σε θέματα αισθητικής και φιλοσοφίας της τέχνης.

**Επίσκεψη (11.00-14.00) με ελεύθερη περιήγηση στον χώρο.**

Παρουσίαση της συλλογής, ενώ το κοινό θα περιηγηθεί στους χώρους της Βιβλιοθήκης και θα έρθει σε επαφή με το υλικό (κυρίως τα περιοδικά).

**22. Γεννάδειος Βιβλιοθήκη, Αμερικανική Σχολή Κλασικών Σπουδών στην Αθήνα (ΑΣΚΣΑ)**

Σουηδίας 61, 106 76 Αθήνα

Ερευνητικό κέντρο για τη μελέτη του πολιτισμού της Ελλάδας και των Βαλκανίων. Προσφιλής χώρος μελέτης για έλληνες και ξένους ερευνητές βυζαντινών, οθωμανικών, βαλκανικών και νεοελληνικών σπουδών, αλλά και της ιστορίας του ουμανισμού. Διαδραματίζει σημαντικό ρόλο στο πρόγραμμα της Αμερικανικής Σχολής Κλασικών Σπουδών και στην ενημέρωση ενός ευρύτερου κοινού με διαλέξεις, σεμινάρια, συνέδρια, εκθέσεις και δημοσιεύσεις. Μέρος των συλλογών της είναι διαθέσιμο σε ψηφιακή μορφή μέσω της ιστοσελίδας της. Συνεργάζεται με ελληνικές και διεθνείς βιβλιοθήκες και ιδρύματα για να αναδείξει τον πολιτισμό που διαμόρφωσε τη Δυτική σκέψη.

**Επίσκεψη (11.00-16.00) με ελεύθερη περιήγηση στον χώρο.**

Η ιστορία της ελληνικής τυπογραφίας από τις συλλογές της Γενναδείου Βιβλιοθήκης, έκθεση τεκμηρίων και βίντεο με την επιμέλεια της Επικεφαλής Βιβλιοθηκαρίου, Ειρήνης Σολομωνίδη. Προβολή βίντεο για την ιστορία και τις συλλογές της Βιβλιοθήκης.

**23. Μουσική Βιβλιοθήκη “Λίλιαν Βουδούρη”, Μέγαρο Μουσικής Αθηνών**

Βασ. Σοφίας & Κόκκαλη 1, 115 21 Αθήνα

Η Μουσική Βιβλιοθήκη “Λίλιαν Βουδούρη” δημιουργήθηκε από τον Σύλλογο οι Φίλοι της Μουσικής για να λειτουργήσει ως δεξαμενή πληροφοριών για τη μουσική και τις τέχνες, ικανή να στηρίξει ένα διαρκές και πολυεπίπεδο ερευνητικό και εκπαιδευτικό πρόγραμμα. Μοναδική στο είδος της για τα ελληνικά δεδομένα και ελεύθερα προσβάσιμη για όλους, απευθύνεται σε ευρύ φάσμα χρηστών, και με αυτό το κριτήριο έχει οργανωθεί και συνεχίζει τη λειτουργία της ώστε να ανταποκρίνεται στις ανάγκες διαφορετικών αναγνωστικών ομάδων. Λειτουργεί με βάση τις σύγχρονες μεθόδους οργάνωσης μουσικών βιβλιοθηκών και χρησιμοποιεί όλες τις νέες τεχνολογίες πληροφορικής οι οποίες έχουν εφαρμοστεί στο πεδίο των δραστηριοτήτων της.

**Επίσκεψη (11.00-15.00) με ξενάγηση 45’ σε γκρουπ των 50 ατόμων στις 11.30 και 13.30.**

Παρουσίαση της Βιβλιοθήκης από την διευθύντρια Στεφανία Μεράκου, και σχολιασμένη παρουσίαση επιλεγμένου υλικού από την υπεύθυνη του Αρχείου Ελληνικής Μουσικής, Βάλια Βράκα και την υπεύθυνη εξυπηρέτησης κοινού, Gabriella Spano.

**24. Γενικά Αρχεία του Κράτους (Γ.Α.Κ.)**

Δάφνης 61, 154 52 Ψυχικό

Τα Γενικά Αρχεία του Κράτους (Γ.Α.Κ.) λειτουργούν ως αυτοτελής δημόσια υπηρεσία που υπάγεται απευθείας στον Υπουργό Παιδείας, Έρευνας και Θρησκευμάτων, σύμφωνα με τις διατάξεις του Νόμου 1946/91. Αποτελούνται από την Κεντρική Υπηρεσία (Κ.Υ.), την Ειδική Υπηρεσία Αρχείων Πρωθυπουργού, Υπουργών, Υφυπουργών και Γενικής Γραμματείας της Κυβέρνησης και 64 Περιφερειακές Υπηρεσίες (Π.Υ.) από τις οποίες οι 48 λειτουργούν ως Αρχεία Νομών και οι 16 ως Τοπικά Αρχεία. Αποστολή της Υπηρεσίας είναι: η εποπτεία, διάσωση, συγκέντρωση, συντήρηση, καταγραφή, μικροφωτογράφηση, ταξινόμηση, ευρετηρίαση και διάθεση προς μελέτη του αρχειακού υλικού της χώρας που αναφέρεται στην ιστορία και στην πολιτιστική κληρονομιά του ελληνικού έθνους και συνδέεται με τη διοικητική, οικονομική και κοινωνική ζωή του ελληνικού κράτους. Στο Τμήμα Βιβλιοθήκης & Αναγνωστηρίου, λειτουργεί Βιβλιοθήκη η οποία καλύπτει τις ανάγκες βιβλιογραφικής υποστήριξης τόσο του προσωπικού της Υπηρεσίας στο πλαίσιο των εργασιών της επεξεργασίας των αρχείων όσο και της ερευνητικής δραστηριότητας των αναγνωστών. Περιλαμβάνει 13000 τίτλους βιβλίων και 300 τίτλους περιοδικών με έμφαση στην Ιστορία και την Αρχειονομία. Αξιομνημόνευτη είναι η συλλογή σπανίων εκδόσεων που χρονολογούνται από τον 18ο αι.

**Επίσκεψη (11.00-14.00) με ξενάγηση 45’ σε γκρουπ των 30 ατόμων στις 11.00, 12.00, 13.00.**

Ξενάγηση στους ακόλουθους χώρους της Κεντρικής Υπηρεσίας των Γενικών Αρχείων του Κράτους (Γ.Α.Κ.): 1. Τμήμα Βιβλιοθήκης & Αναγνωστηρίου, 2. Αίθουσα Πολλαπλών Χρήσεων, όπου θα φιλοξενείται η έκθεση αρχειακού υλικού, με θέμα τα αρχεία των φορέων Υγείας, 3. Αρχειοστάσια (ενδεικτική παρουσίαση αρχειοστασίου της Υπηρεσίας).

*Απαιτείται προκράτηση στo ημέιλ* *org01@gak.gr* *.*

**25. Βρεφική - Νηπιακή Βιβλιοθήκη Δήμου Αθηναίων**

Πάρκο για το Παιδί & τον Πολιτισμό (πρώην ΚΑΠΑΨ)

Λάμψα & Τριφυλίας, 115 24 Αθήνα (μετρό Σταθμός Πανόρμου)

Η Βρεφική-Νηπιακή Βιβλιοθήκη δήμου Αθηναίων βρίσκεται στο Πάρκο για το Παιδί και τον Πολιτισμό (πρώην ΚΑΠΑΨ). Είναι η πρώτη βιβλιοθήκη στην Ελλάδα αποκλειστικά για τα μικρά παιδιά. Ανήκει στον Οργανισμό Πολιτισμού, Αθλητισμού & Νεολαίας του δήμου Αθηναίων και λειτουργεί με τη συνεργασία του διεπιστημονικού σωματείου “Διαβάζοντας Μεγαλώνω”. Απευθύνεται σε παιδιά από λίγων ημερών έως και 5 ετών και στις οικογένειές τους. Στη συλλογή της βιβλιοθήκης περιλαμβάνονται ελληνικά και ξενόγλωσσα βιβλία. Η βιβλιοθήκη είναι δανειστική, οι υπηρεσίες της προσφέρονται δωρεάν και μέλη μπορούν να γίνουν όλα τα παιδιά που κατοικούν στο λεκανοπέδιο Αττικής. Η βιβλιοθήκη είναι προσβάσιμη σε άτομα με κινητικά προβλήματα.

**Επίσκεψη (13.00-15.00) με ξενάγηση σε γκρουπ των 20 ατόμων στις 13.15, 13.45, 14.15.**

Ξενάγηση στον χώρο της βιβλιοθήκης και γνωριμία με τον τρόπο λειτουργίας της.

*Απαιτείται προκράτηση στο ημέιλ* *vrefikilibrary@gmail.com* *ή στο 210 8829735.*

**26. Παιδική - Εφηβική Βιβλιοθήκη Ο.Π.Α.Ν.Δ.Α.**

Πάρκο για το Παιδί & τον Πολιτισμό (πρώην ΚΑΠΑΨ)

Λάμψα & Τριφυλίας, 115 24 Αθήνα (μετρό Σταθμός Πανόρμου)

Η Παιδική-Εφηβική Βιβλιοθήκη Οργανισμού Πολιτισμού Αθλητισμού & Νεολαίας δήμου Αθηναίων βρίσκεται στο Πάρκο για το Παιδί και τον Πολιτισμό (πρώην ΚΑΠΑΨ) και απευθύνεται σε παιδιά ηλικίας 6-15 ετών. Στη συλλογή της περιλαμβάνονται ελληνικά και ξενόγλωσσα βιβλία που καλύπτουν όλους τους τομείς της ανθρώπινης γνώσης. Η βιβλιοθήκη πραγματοποιεί εκπαιδευτικά προγράμματα φιλαναγνωσίας σε συνεργασία με σχολεία, καθώς και εκδηλώσεις που καλύπτουν τις ανάγκες των παιδιών για γνώση, ψυχαγωγία και δημιουργία. Η βιβλιοθήκη είναι δανειστική, οι υπηρεσίες της προσφέρονται δωρεάν και μέλη μπορούν να γίνουν όλα τα παιδιά που κατοικούν στο λεκανοπέδιο Αττικής. Η βιβλιοθήκη είναι προσβάσιμη σε άτομα με κινητικά προβλήματα.

**Επίσκεψη (13.00-15.00) με ξενάγηση 15’ σε γκρουπ των 20 ατόμων στις 13.30, 14.00, 14.30.**

Ξενάγηση στη βιβλιοθήκη και γνωριμία με τον τρόπο λειτουργίας της.

*Απαιτείται προκράτηση στο ημέιλ* *paidikilibrary@gmail.com* *.*

**27. Παιδική Δανειστική Βιβλιοθήκη του Δικτύου για τα Δικαιώματα του Παιδιού**

Αλκαμένους 11β, Σταθμός Λαρίσης, 104 39 Αθήνα

Το “Δίκτυο για τα Δικαιώματα του Παιδιού” (Δίκτυο) είναι μη κερδοσκοπικό σωματείο που έχει ως στόχο την προάσπιση των δικαιωμάτων του παιδιού, όπως αυτά ορίζονται στη Σύμβαση για τα Δικαιώματα του Παιδιού (1989) του ΟΗΕ. Τα μέλη του Δικτύου είναι άνθρωποι που σέβονται τα ανθρώπινα δικαιώματα, ιδιαίτερα αυτά των παιδιών, και είναι πρόθυμοι να κινητοποιηθούν για την προώθηση και την προάσπισή τους. Όλοι μαζί αποτελούμε ένα δίκτυο αλληλεγγύης, που χρησιμοποιεί τη δύναμη της γνώσης και του πολιτισμού για να βελτιώσει την ποιότητα ζωής των παιδιών, να τους προσφέρει τη χαρά και τη δημιουργικότητα της ομαδικής προσπάθειας και πρωτοβουλίας.

**Επίσκεψη (11.00-13.30) με ελεύθερη περιήγηση στον χώρο.**

Επίσκεψη στον ζεστό και φιλόξενο χώρο του Δικτύου και να γνωριμία με την Παιδική Δανειστική Βιβλιοθήκη του Δικτύου, τη συλλογή των παιδικών βιβλίων που διαθέτει καθώς και τη μεγάλη συλλογή δίγλωσσων παιδικών βιβλίων (αγγλικά- αραβικά, αγγλικά-φάρσι). Επίσης, παιδιά και γονείς μπορούν να συμμετέχουν σε ανοιχτό workshop με αφορμή τα παιδικά βιβλία.

*Απαιτείται προκράτηση στο ημέιλ* *f.avdelli@ddp.gr* *.*

**28. Παιδική Βιβλιοθήκη Δήμου Αθηναίων**

Δομοκού 2, Σταθμός Λαρίσης, 104 40 Αθήνα

Η Παιδική Βιβλιοθήκη του σταθμού Λαρίσης απευθύνεται σε παιδιά 0-14 ετών και ξεκίνησε τη λειτουργία της τον Μάιο του 2017. Στη συλλογή της περιλαμβάνονται 4.000 περίπου τίτλοι ελληνικών και ξενόγλωσσων παιδικών βιβλίων, καθώς και επιλεγμένα ξύλινα και επιτραπέζια παιχνίδια. Η Παιδική Βιβλιοθήκη στεγάζεται σε αυτόνομο κτήριο, το οποίο βρίσκεται στην άλλη πλευρά του πάρκου της Κεντρικής Βιβλιοθήκης. Διαθέτει μία μεγάλη αίθουσα για τα παιδιά 4-14 ετών, με αμφιθέατρο, στο οποίο πραγματοποιούνται εκδηλώσεις, και μία μικρή αίθουσα για τα μικρότερα παιδιά (από λίγων ημερών έως και 3 ετών) και τις οικογένειές τους. Η Βιβλιοθήκη πραγματοποιεί εκπαιδευτικά προγράμματα φιλαναγνωσίας για σχολικές τάξεις, καθώς και εκδηλώσεις που καλύπτουν τις ανάγκες των παιδιών για γνώση, ψυχαγωγία και δημιουργία. Είναι δανειστική, οι υπηρεσίες της προσφέρονται δωρεάν και μέλη της μπορούν να γίνουν όλα τα παιδιά που κατοικούν στο λεκανοπέδιο Αττικής. Η Παιδική Βιβλιοθήκη διαθέτει ειδικό καρεκλάκι για το φαγητό των μωρών, καθώς και πολυθρόνες για τις μητέρες που επιθυμούν να θηλάσουν.

**Επίσκεψη (11.00-16.00) με ξενάγηση σε γκρουπ των 25 ατόμων από τις 11.00.**

Ο ρόλος των παιδικών βιβλιοθηκών - Το ταξίδι των βιβλίων μέχρι το ράφι.

*Απαιτείται προκράτηση στο 210 8810884.*

**29. Κεντρική Βιβλιοθήκη Δήμου Αθηναίων**

Δομοκού 2, Σταθμός Λαρίσης, 104 40 Αθήνα

Η Κεντρική Βιβλιοθήκη του Δήμου Αθηναίων, είναι μία από τις πιο παλιές βιβλιοθήκες στην Ελλάδα. Ιδρύθηκε από τον δήμαρχο Ανάργυρο Πετράκη το 1835 και στεγάζεται σήμερα στο παραδοσιακό κτίριο επί της οδού Δομοκού 2 στο Σταθμό Λαρίσης. Η συλλογή της βιβλιοθήκης περιλαμβάνει σπάνιο εκδοτικό υλικό και αποτελείται από 65.000 τίτλους βιβλίων ποικίλης θεματολογίας, αρχείο εφημερίδων (1852 – 1999), αρχείο 900 τίτλων περιοδικών (1849 έως σήμερα), αρχείο ΦΕΚ (1833-2007), πλούσιο βιβλιακό και φωτογραφικό υλικό για την ιστορία της πόλης της Αθήνας. Αξίζει, επίσης, να αναφερθεί ότι στη συλλογή της βιβλιοθήκης περιλαμβάνονται οι βιβλιοθήκες των μεγάλων δωρητών του Κωνσταντίνου (Αγαθόφρονα) Νικολόπουλου, Γιώργου Χαριτάκη, Δημήτρη Καμπούρογλου, Ηλία Τσιριμώκου και Γ. & Ι. Δερβενιώτη, καθώς και η προσωπική συλλογή του Γεωργίου Βλάχου, η οποία αποκτήθηκε με αγορά.

**Επίσκεψη (11.00-16.00) με ξενάγηση 30’ σε γκρουπ των 30 ατόμων από τις 11.00.**

*Απαιτείται προκράτηση στα 210 8846011, 210 8236635.*

**30. Βιβλιοθηκη της Βουλής, κτίριο Λένορμαν 218, πρώην Δημόσιο Καπνεργοστάσιο**

Λένορμαν 218, 104 43 Αθήνα

Η Βιβλιοθήκη της Βουλής είναι γενική βιβλιοθήκη, με κύριο σκοπό την υποστήριξη του κοινοβουλευτικού έργου. Παράλληλα, είναι ανοικτή και στο κοινό, το οποίο μπορεί να επισκεφθεί τους χώρους της και να μελετήσει τις συλλογές της στα αναγνωστήριά της. Σήμερα, λόγω του μεγάλου όγκου των συλλογών και των δραστηριοτήτων της, η Βιβλιοθήκη της Βουλής περιλαμβάνει: α) την Κεντρική Βιβλιοθήκη, που στεγάζεται στο κτήριο του Κοινοβουλίου, β) τη Μπενάκειο Βιβλιοθήκη (Ανθίμου Γαζή 2), που φιλοξενείται προσωρινά στο πρώην Δημόσιο Καπνεργοστάσιο και γ) το πρώην Δημόσιο Καπνεργοστάσιο (Λένορμαν 218).

**Επίσκεψη (11.00-13.00) με ξενάγηση 2 ωρών για 60 άτομα (επιπρόσθετα τα παιδιά έως 12 ετών) μοιρασμένα σε δύο ταυτόχρονα γκρουπ.**

Ξενάγηση στους χώρους, τις συλλογές και τις δράσεις των Τμημάτων της Βιβλιοθήκης της Βουλής στο κτήριο του πρώην Δημόσιου Καπνεργοστασίου.

*Απαιτείται προκράτηση στο* [*https://www.eventbrite.com/e/open-walk-athens--tickets-45686521616*](https://l.facebook.com/l.php?u=https%3A%2F%2Fwww.eventbrite.com%2Fe%2Fopen-walk-athens--tickets-45686521616&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ) *.*

**31. Ταινιοθήκη της Ελλάδος**

Ιερά Οδός 48 & Μεγάλου Αλεξάνδρου 134-136, 104 35 Κεραμεικός, Αθήνα

Η Ταινιοθήκη της Ελλάδος είναι ένα πολιτιστικό μη κερδοσκοπικό ίδρυμα που έχει ως στόχο την έρευνα, συγκέντρωση, διάσωση και προβολή της κινηματογραφικής κληρονομιάς. Είναι τακτικό μέλος της Διεθνούς Ένωσης Κινηματογραφικών Αρχείων (FIAF) και ιδρυτικό μέλος της Ευρωπαϊκής Ένωσης Κινηματογραφικών Αρχείων (ACE). Η Βιβλιοθήκη του ιδρύματος περιλαμβάνει 3.000 τόμους βιβλίων, κινηματογραφικά περιοδικά, προγράμματα και καταλόγους από προβολές, αφιερώματα και φεστιβάλ, σενάρια, αποκόμματα, αρχειακό υλικό, φωτογραφίες και αφίσες ελληνικών και ξένων ταινιών. Στο χώρο λειτουργεί βιντεοαναγνωστήριο με 5.000 τίτλους. Ωράριο λειτουργίας: Δευτέρα - Παρασκευή, 9:00 – 15:00.

**Επίσκεψη (11.00-15.00) με ελεύθερη περιήγηση 20’ στον χώρο σε γκρουπ των 15 ατόμων.**

Παροχή πληροφοριών από την υπεύθυνη της βιβλιοθήκης. Δυνατότητα αναμονής στο φουαγιέ της Ταινιοθήκης, όπου θα λειτουργεί κυλικείο.

**32. Μουσείο Μπενάκη - Φωτογραφικά Αρχεία**

Πειραιώς 138 & Ανδρονίκου, 118 54 Αθήνα

Το Τμήμα των Φωτογραφικών Αρχείων του Μουσείου Μπενάκη ιδρύθηκε το 1973 με στόχο τη συγκέντρωση, διαφύλαξη και ταξινόμηση των φωτογραφιών, που εικονίζουν μνημεία και αντικείμενα βυζαντινής και μεταβυζαντινής τέχνης. Με την πάροδο του χρόνου, η αρχική θεματολογία του Αρχείου διευρύνθηκε και σήμερα πλέον καλύπτει τη φυσιογνωμία του νεότερου ελληνισμού, ανιχνεύοντας παράλληλα τις τάσεις της σύγχρονης ελληνικής φωτογραφίας. Στις δραστηριότητες του Αρχείου συμπεριλαμβάνονται η διοργάνωση φωτογραφικών εκθέσεων στην Ελλάδα και το εξωτερικό, η έκδοση και η επιμέλεια λευκωμάτων και η συμμετοχή σε εκδηλώσεις γύρω από τη φωτογραφία (σεμινάρια, συνέδρια, κ.ά.).

**Επίσκεψη (11.00-14.00) με ξενάγηση 60’ σε γκρουπ των 15 ατόμων στις 11.00, 12.00, 13.00.**

Οι “κρυμμένες” φωτογραφίες του Μουσείου Μπενάκη και οι ιστορίες τους. Επιλογή μερικών μοναδικών κομματιών από τη φωτογραφική συλλογή του και παρουσίασή τους σε μικρές ομάδες. Επιλογή σπανίων φωτογραφικών λευκωμάτων με σκοπό να παρακολουθήσουμε τη διαδρομή του φωτογραφικού βιβλίου από τα μέσα του 19ου αι. έως τα τέλη του 20ου.

*Απαιτείται προκράτηση στο* [*https://www.eventbrite.com/e/open-walk-athens--tickets-45686980990*](https://l.facebook.com/l.php?u=https%3A%2F%2Fwww.eventbrite.com%2Fe%2Fopen-walk-athens--tickets-45686980990&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ) *.*

**33. Ιστορικό Αρχείο Πολιτιστικού Ιδρύματος Ομίλου Πειραιώς**

Δωρίδος 2 & Λεωφ. Ειρήνης 14, 177 78 Ταύρος

Το Ιστορικό Αρχείο του Πολιτιστικού Ιδρύματος Ομίλου Πειραιώς στεγάζεται σε ένα πρώην βιομηχανικό κτιριακό συγκρότημα στον Ταύρο, που έχει μεταβληθεί σε πολυχώρο πολιτισμού με τις απαραίτητες υποδομές για την υποδοχή κοινού και σύγχρονες συνθήκες φύλαξης αρχειακού υλικού. Οι δράσεις που αναπτύσσονται το καθιστούν βασικό χώρο έρευνας της οικονομικής και κοινωνικής ιστορίας της Ελλάδας του 20ου αιώνα και φιλοδοξούν να το εγγράφουν διαρκώς στον πολιτιστικό χάρτη της πρωτεύουσας. Το Αρχείο απευθύνεται, πέραν της ερευνητικής και ακαδημαϊκής, στην εκπαιδευτική και καλλιτεχνική κοινότητα, το προσωπικό του Ομίλου Πειραιώς, την τοπική κοινωνία αλλά κυρίως στο ευρύτερο κοινό, επιδιώκοντας να προσφέρει ολοκληρωμένες υπηρεσίες.

**Επίσκεψη (11.00-16.00) με ξενάγηση 60’ σε γκρουπ των 50 ατόμων στις 11.00, 13.00, 15.00.**

Ξενάγηση στο περιεχόμενο και στο έργο του Ιστορικού Αρχείου του ΠΙΟΠ.

*Απαιτείται προκράτηση στο 210 3418011 (Δε-Πα: 09.00-17.00).*

**34. Βιβλιοθήκη της Ανωτάτης Σχολής Καλών Τεχνών**

Πειραιώς 256, 182 33 Αγ. Ι. Ρέντης

Η Βιβλιοθήκη της Ανωτάτης Σχολής Καλών Τεχνών είναι η αρχαιότερη και μεγαλύτερη στην Ελλάδα βιβλιοθήκη τέχνης. Έχει την αφετηρία της στις απαρχές του “Σχολείου των Τεχνών” (1837), από την εξέλιξη του οποίου προήλθαν το Εθνικό Μετσόβιο Πολυτεχνείο (ΕΜΠ) και η Ανωτάτη Σχολή Καλών Τεχνών. Η Βιβλιοθήκη της Ανωτάτης Σχολής Καλών Τεχνών έχει κύρια αποστολή την υποστήριξη των εκπαιδευτικών και των ερευνητικών προγραμμάτων του Ιδρύματος. Επιπλέον, επιδιώκει με τη διάθεση των υπηρεσιών της και εκτός κοινότητας ΑΣΚΤ, να συμβάλει στην ευρύτερη ενίσχυση της καλλιτεχνικής εκπαίδευσης και στην ανάπτυξη της έρευνας στο χώρο της Ιστορίας της Τέχνης, με έμφαση στη νεοελληνική τέχνη. Η συλλογή της Βιβλιοθήκης περιλαμβάνει 65.000 τεκμήρια. Από το Νοέμβριο του 2016 στεγάζεται σε ένα μοντέρνο κτήριο 2.500 τ.μ.

**Επίσκεψη (11.00-14.30) με ξενάγηση 90’ σε γκρουπ των 50 ατόμων στις 11.00 και 13.00.**

Παρουσίαση με power point στο αμφιθέατρο της Βιβλιοθήκης, με την ιστορία της σχολής, την ιστορία και τις υπηρεσίες της βιβλιοθήκης.

*Απαιτείται προκράτηση στο* [*https://www.eventbrite.com/e/open-walk-athens--tickets-45687658015*](https://l.facebook.com/l.php?u=https%3A%2F%2Fwww.eventbrite.com%2Fe%2Fopen-walk-athens--tickets-45687658015&h=ATPLP_JSAhrsQ6nZBRuegrCh6KxtBdeibWswkK-tPCdCvvTgQ4LZaxUXbATKN40O7GElC_OJB5-TyYLFZDDF7OtUnR8QbbFFhwDZwETNjL1GmbsJxQ) *.*

**35. Βιβλιοθήκη Πολιτιστικού Ιδρύματος Ομίλου Πειραιώς**

Σαλαμίνος 72-74, 176 75 Καλλιθέα (πλησίον ΗΣΑΠ Καλλιθέα)

Η Βιβλιοθήκη του Πολιτιστικού Ιδρύματος Ομίλου Πειραιώς (ΠΙΟΠ) περιλαμβάνει συλλογές βιβλίων οι οποίες προέρχονται από βιβλιοθήκες σημαντικών ελληνικών τραπεζών που απορροφήθηκαν από τον Όμιλο Πειραιώς. Αριθμεί περίπου 57.000 ελληνικούς και ξενόγλωσσους τίτλους βιβλίων, καθώς και περιοδικές εκδόσεις. Είναι ανοικτή στο κοινό, μη δανειστική, εύκολα προσβάσιμη. Η Βιβλιοθήκη διαθέτει τίτλους στα πεδία έρευνας και δραστηριοποίησης του ΠΙΟΠ, αλλά και γενικότερα του Ομίλου Πειραιώς, όπως: βιομηχανική αρχαιολογία, ιστορία της τεχνολογίας, μουσειολογία, πολιτιστική διαχείριση, ανθρωπολογία, λαογραφία, εθνολογία, οικονομική και κοινωνική ιστορία, χρηματοοικονομικά, τραπεζικά και οικονομικά θέματα, γεωτεχνικά και περιβαλλοντικά θέματα, αγροτική οικονομία και πολιτική. Στη Βιβλιοθήκη ΠΙΟΠ λειτουργεί επίσης Παιδικό Τμήμα που υλοποιούνται τα εκπαιδευτικά προγράμματα του Ιδρύματος. Η Βιβλιοθήκη, στο πλαίσιο των δραστηριοτήτων της και συμμετέχοντας ενεργά στα πολιτιστικά δρώμενα της περιοχής της, διοργανώνει ποικίλες εκδηλώσεις, σε συνεργασία με άλλους φορείς.

**Επίσκεψη (11.30-13.30) με ξενάγηση 30’ σε γκρουπ των 30 ατόμων στις 11.30, 12.15, 13.00.**

Παρουσίαση των συλλογών και των υπηρεσιών της Βιβλιοθήκης του ΠΙΟΠ.

*Απαιτείται προκράτηση στο 210 3739651-2 (Δε-Πα: 10.00-16.00).*